田中行
作者：晁沖之
朝代：宋

paragraphs: 落葉如流人，遷徙不可收。
嚴霜枯百草，清此山下溝。
我行將涉之，脫屨笑復休。
憮然顧籃輿，崎嶇反經丘。
天風吹我裳，彼亦難久留。
晚過柳下門，鳥聲上嘲啾。
父老四五輩，向我如有求。
邀我酌白酒，酒酣語和柔。
指云此屋南，頗有良田疇。
勸我耕其中，庶結同社游。
吾母性慈險，此事誠易謀。
伯也久吏隱，可以吾無憂。
請歸召家室，賣衣買肥牛。
所望上帝喜，祈穀常有秋。